钦定古今图书集成/明伦汇编/闺媛典/第041卷 > 冬梅
## 钦定古今图书集成/明伦汇编/闺媛典/第041卷 > 冬梅

按《歙县志》：冬梅，城东许世达婢。年十三，世达没，遗子
植未周，主母病且笃，谓之曰：“吾夫妇死，仅遗此儿，中
外无以为托，奈何？”冬梅泣曰：“万一不幸，婢子愿抚幼
主，岂忍舍而他去。”主母寻殁，冬梅含哺鞠幼主。逾年，
家人利其资，欲嫁冬梅而杀孤。冬梅度不可脱，慨然
登舆，途经世达故人汪某之门曰：“曩有服饰寄此？请
入索。”竟下舆入门，泣诉于汪，情词哀切，誓死以报其
主。汪义之，留冬梅于室，而让迫者得不嫁。护植成人，
娶妇育子。宗人高其义，相率事以主妇之礼，固辞不
受。宗人不能强，愈益贤之。年八十二，以处子终。